Informācija plašsaziņas līdzekļiem

2017. gada 27. jūnijā, Rīgā

**Pieņemti grozījumi Ministru kabineta 2009. gada 1. septembra noteikumos Nr. 981 “Bērnu nometņu organizēšanas un darbības kārtība”**

**Otrdien, 27. Jūnijā, Ministru kabineta (MK) sēdē atbalstīti grozījumi MK 2009. gada 1. septembra noteikumos Nr. 981 “Bērnu nometņu organizēšanas un darbības kārtība”. Noteikumu** [**projekts**](http://tap.mk.gov.lv/lv/mk/tap/?pid=40426994) **paredz izmaiņas noteikumu normās par ārsta zīmes nepieciešamību un higiēnas pamatprasībām nometnēs.**

Noteikumu grozījumi paredz, ka nometnes dalībniekam pirms došanās uz nometni nebūs jāsaņem ģimenes ārsta izziņa, ja nometnes dalībnieks piedalās dienas nometnē, kā arī ja viņa veselības aprūpe jau tiek uzraudzīta normatīvajos aktos par sportistu un bērnu ar paaugstinātu fizisko slodzi veselības aprūpi un medicīnisko uzraudzību noteiktajā kārtībā (MK noteikumi Nr.594 “Sportistu un bērnu ar paaugstinātu fizisko slodzi veselības aprūpes un medicīniskās uzraudzības kārtība”).

Ja dalībnieks piedalās diennakts nometnē, – triju mēnešu laikā pirms nometnes darbības uzsākšanas ir nepieciešama ģimenes ārsta vai ārstējošā ārsta izsniegta izziņa (vai tās kopija, uzrādot oriģinālu) par dalībnieka veselības stāvokli un rekomendācijām.

Noteikumu grozījumos paredzēts izņēmums attiecībā uz jaunsargiem, kuriem nav nepieciešama ārsta zīme Jaunsardzes un informācijas centra rīkotajos pasākumos, jo viņu veselības aprūpe tiek veikta saskaņā ar MK noteikumiem Nr.770 “Noteikumi par jaunsargiem apmaksājamiem veselības aprūpes pakalpojumiem, to saņemšanas nosacījumiem un samaksas kārtību” un mācību gada sākumā jaunsargam jāiesniedz ģimenes ārsta izziņa par viņa veselības stāvokli.

Noteikumu grozījumi paredz, ka pedikulozes pārbaudi dalībniekiem nometnes pirmajā dienā veic ārstniecības persona vai ārstniecības iestādes (ar kuru organizētājs noslēdzis vienošanos par medicīnisko pakalpojumu sniegšanu) darbinieks.

Līdz šim nometnes organizētājs pirms nometnes darbības uzsākšanas saņēma atzinumu no Veselības inspekcijas saskaņā ar Veselības inspekcijas izstrādātām higiēnas vadlīnijām. Šīs higiēnas pamatprasības šobrīd ir ietvertas noteikumu grozījumos.

Noteikumi stājas spēkā ar 2017. gada 1.jūliju, izņemot normu par pedikulozes pārbaudi pirmajā nometnes dienā un higiēnas pamatprasību normas, kuras stājas spēkā ar 2017.gada 1.oktobri.

Papildu informācijai:

Inta Kraskeviča  
Valsts izglītības satura centra   
nometņu jomas koordinatore  
Tālrunis: 67350813,   
E - pasts: [inta.kraskevica@visc.gov.lv](mailto:inta.kraskevica@visc.gov.lv)